ปิดล้อม ปะทะ 7 ชม. โจรใต้ตาย 1 จนท.เจ็บ 1 มทภ.4 ยัน คนร้ายยิงออกมาก่อน
ปะทะ 7 ชม.ที่ปัตตานี โจรใต้ตาย 1 จนท.เจ็บเล็กน้อย 1 แม่ทัพภาคที่ 4 เผย กลุ่มคนร้ายยิงสวนออกมาก่อน  จนท.จึงตอบโต้ ก่อนตัดสินใจจู่โจมยิงแก๊สน้ำตา แล้วบุกเข้าไป พบเพียงความว่างเปล่าภายในบ้าน คาดหลบหนีไปหมดแล้ว ,เมื่อเวลา 09.00 น. วันที่ 21 ส.ค. พล.ต.ต.ปิยะวัฒน์ เฉลิมศรี ผบก.ภ.จ.ปัตตานี ได้รับแจ้งว่า เกิดเหตุยิงปะทะกันในพื้นที่ ม.5 บ้านน้ำใส ต.ลุโบะยิไร อ.มายอ เบื้องต้น เจ้าหน้าที่บาดเจ็บ 1 นาย ส่วนคนร้ายเสียชีวิต 1 ราย หลังเกิดเหตุจึงได้ระดมกำลังเข้าที่เกิดเหตุ พร้อมด้วย พล.ต.จตุพร กลัมพสุต ผบ.ฉก.ปัตตานี ผู้บังคับหน่วยเฉพาะกิจกรมทหารพรานที่ 41, 42, 43, 45, และ 47 ไปถึงพบว่าบ้านหลังเกิดเหตุเป็นบ้านปูน 3 ชั้น เลขที่ 5/2 ม.5 และพบคนร้ายเสียชีวิต 1 ราย อยู่บริเวณข้างบ้าน แต่ยังไม่สามารถเข้าไปเคลียร์พื้นที่ได้ เจ้าหน้าที่จึงได้มีการปิดล้อมอย่างต่อเนื่อง พร้อมกับขอกำลังสนับสนุนทางอากาศบินตรวจสอบ เพื่อติดตามความเคลื่อนไหวของคนในบ้าน เนื่องจากภายในบ้านยังมีผู้ต้องสงสัยหลบซ่อนตัวอีกหลายคน และเชื่อว่าเป็นบุคคลตามเป้าหมายคนสำคัญ ขณะเดียวกันเจ้าหน้าที่ยังคงใช้การเจรจาเพื่อให้ออกมามอบตัว เบื้องต้นสามารถควบคุมตัวบุคคลภายในบ้านได้ 2 ราย หลังจากที่พยายามวิ่งหลบหนี,จากการสอบสวนก่อนเกิดเหตุทราบว่า หลังจากเหตุปิดล้อมตรวจค้นในพื้นที่ อ.กรงปินัง จ.ยะลา และได้เกิดการยิงปะทะเป็นเหตุให้คนร้ายถูกวิสามัญเสียชีวิต 2 ราย จับกุมได้ 5 คน เหตุเกิดเมื่อวันที่ 18 ส.ค.ที่ผ่านมา โดยจากการสอบปากคนผู้ต้องสงสัยทั้ง 5 คน ทำให้รู้ความเคลื่อนไหวว่า กลุ่มคนร้ายพยายามที่จะก่อเหตุร้ายในช่วงเทศกาลฮารีรายอ และได้มีการวางแผนในพื้นที่อำเภอมายอ ทำให้เจ้าหน้าที่ได้เบาะแสและได้ระดมกำลังเข้าปิดล้อมตรวจค้นทันทีจำนวน 6 หลัง ปรากฏว่าเมื่อมาถึงบ้านหลังเกิดเหตุ ขณะเจ้าหน้าที่เข้าไปตรวจสอบบ้าน คนร้ายที่หลบในบ้านได้ใช้ปืนยิงสวนออกมา และถูกเจ้าหน้าที่ทหารพรานได้รับบาดเจ็บเล็กน้อย เนื่องจากโชคดีที่กระสุนของคนร้ายถูกแม็กกาซีนที่พกไว้ในกระเป๋าเสื้อเกราะ ต่อมาถูกนำส่ง รพ.มายอ,และจนถึงขณะนี้เจ้าหน้าที่ยังคงปิดล้อมอย่างต่อเนื่อง และได้ประสานไปยังผู้นำท้องถิ่นรวมไปถึงญาติมาเจรจาเพื่อให้ออกมามอบตัว แต่ก็ยังไม่มีความเคลื่อนไหวจากผู้ต้องสงสัยที่ยังหลบซ่อนภายในบ้าน และยังคงไม่มอบตัว สำหรับบ้านหลังนี้เป็นของนางปาตีฮะห์ จือแน,จากนั้น เมื่อเวลา 13.00 น. พลโทปิยวัฒน์ นาควานิช แม่ทัพภาคที่ 4 ได้เดินทางมาอำนวยการในที่เกิดเหตุด้วยตนเอง โดยมีกำลังจนท.ร่วมกว่า 100 นาย คุมสถานการณ์และปิดล้อมบ้านหลังดังกล่าว โดยแม่ทัพภาคที่ 4 ได้เรียกชุดจู่โจมมาเตรียมรับสถานการณ์ หากเกิดกรณีฉุกเฉิน เนื่องจากภายในบ้านยังไม่มั่นใจว่ามีผู้ต้องสงสัยกี่คน และมีประชาชนอยู่ในบ้านบ้างหรือไม่ จากนั้นจึงได้เรียกผู้นำชุมชนในพื้นที่มาวางแผนเพื่อเตรียมในการเจรจา,จนกระทั่งเวลาล่วงเลยไปร่วม 7 ชั่วโมง ยังไม่มีเสียงตอบจากบุคคลที่อยู่ภายในบ้าน เจ้าหน้าที่จึงตัดสินใจให้ชุดจู่โจมปฏิบัติการทันที โดยการยิงแก๊สน้ำตาเข้าไปภายในบ้าน หวังที่จะให้ออกมามอบตัวแต่ก็ยังไม่เป็นผล ชุดจู่โจมจึงทำการบุกเข้าไปภายในบ้าน แต่ปรากฏว่าภายในบ้านไม่พบใครสักคน เชื่อน่าจะหลบหนีไปก่อนแล้ว,และจากการตรวจสอบผู้เสียชีวิตอยู่ด้านหลังบ้าน ซึ่งถูกวิสามัญหลังจากได้ใช้อาวุธปืนยิงปะทะกับเจ้าหน้าที่ ทราบชื่อ นายซัมซูดิน มะสะ อายุ 31 ปี อยู่บ้านเลขที่ 56/2 ม.5 ต.บองอ อ.ระแงะ จ.นราธิวาส จากการตรวจสอบประวัติพบมีหมายจับ ป.วิอาญา จำนวน 3 หมาย นอกจากนี้เจ้าหน้าที่ยังได้ควบคุมตัวผู้ต้องสงสัยจำนวน 2 ราย เนื่องจากช่วงปิดล้อมตรวจค้นทั้งสองได้วิ่งหนีออกจากบ้านหลังเกิดเหตุ ขณะนี้ได้นำตัวไปสอบขยายผลที่ค่ายอิงคยุทธบริหาร อ.หนองจิก จ.ปัตตานี,ด้าน พล.ท.ปิยวัฒน์ นาควานิช แม่ทัพภาค 4 เปิดเผยว่า เหตุการณ์ที่เกิดขึ้นในวันนี้ ทางชาวบ้านเข้ามาแจ้งว่า มีกลุ่มชายฉกรรจ์พร้อมอาวุธปืนมาหลบซ่อนตัวในพื้นที่ ทาง เจ้าหน้าที่จึงเข้าตรวจค้นตามแผน จำนวน 6 เป้าหมาย พร้อมปฏิบัติการตามหลักปฏิบัติ โดยนำผู้นำท้องถิ่น เข้าไปเจรจากับคนในบ้าน ปรากฏว่า มีการตอบโต้โดยการยิงออกมาจากภายในบ้าน ทางเจ้าหน้าที่จึงหลบเพื่อความปลอดภัย จึงเกิดการปะทะขึ้น ทำให้เกิดการสูญเสีย และมีบางส่วนหลบหนีไปได้ ซึ่งเจ้าหน้าที่กำลังไล่ล่าอยู่ ซึ่งพอรู้แล้วว่าเป็นใคร ขอให้ชาวบ้านและประชาชนในพื้นที่สบายใจได้ เพราะในขณะนี้ชาวบ้านปฏิเสธความรุนแรง จะเห็นได้ว่าเมื่อมีบุคคลต้องสงสัยเข้ามาในหมู่บ้านแบบไม่เป็นมิตร ชาวบ้านก็แจ้งกับเจ้าหน้าที่ เจ้าหน้าที่ก็เข้าดำเนินการต่อ เพราะฉะนั้นจะเห็นได้ว่าทหารตำรวจไม่ว่าจะเป็นฝ่ายปกครอง ไม่เคยเข้าไปทำร้ายประชาชน มีแต่พวกกลุ่มผู้ไม่หวังดีเข้ามาทำร้ายประชาชน เจ้าหน้าที่จึงเข้ามาดูแลชีวิตและทรัพย์สินของประชาชน.
ปะทะ 7 ชม.ที่ปัตตานี โจรใต้ตาย 1 จนท.เจ็บเล็กน้อย 1 แม่ทัพภาคที่ 4 เผย กลุ่มคนร้ายยิงสวนออกมาก่อน  จนท.จึงตอบโต้ ก่อนตัดสินใจจู่โจมยิงแก๊สน้ำตา แล้วบุกเข้าไป พบเพียงความว่างเปล่าภายในบ้าน 
โจรใต้ตาย 1,ปะทะ 7 ชม.,จนท.เจ็บ 1,ปัตตานี,แม่ทัพภาคที่ 4,ข่าวทั่วไป